巖峰寄洪復翁
作者：方一夔
朝代：宋

paragraphs: 巖峯孤尖來何雄，此地金紫山爲宗。
西行百里無去處，突起峭壁高衡嵩。
一支側走截水口，鱗甲閃閃卧玉龍。
龍來苦渴噀澗水，光芒錯出千丈虹。
試緣石嶝步巉絕，圭笏琬琰來會同。
天風回聲過絕頂，波濤洶洶生寒松。
銀壪玉澗斲冰雪，飛雪六月聲琤琮。
孤撐碧落望北極，世間無此奇絕峯。
其下仙人昔蛻骨，玉棺往往留遺蹤。
昂頭欲語忽飛去，時有歸鶴來遼東。
住持山人子洪子，枝葉遠出崖仙翁。
妙年歷落出塵想，幽幽桂樹生芳叢。
溪山佳勝屬彈壓，綺語異境爭天工。
心期不與俗子偶，移文招我來山中。
劇談抵掌振林谷，妙趣吻合比鐘鏞。
丈夫舒卷自常事，要令邱壑藏心胸。
他年蓄久極必泄，膚寸油雲雨太空。